Bekendtgørelse om COVID-19 hos pelsdyr[1)](https://www.retsinformation.dk/eli/lta/2023/2" \l "id6a60966c-b07d-469c-ae6e-1d4cf3acd6e6)

I medfør af § 26, § 27, stk. 2, § 29, § 30, stk. 1 og 3, § 37, § 44, stk. 1, § 45, stk. 2, § 53, § 61, stk. 1, § 62, § 67 og § 70, stk. 3, i lov om hold af dyr, jf. lovbekendtgørelse nr. 9 af 6. januar 2022, fastsættes efter bemyndigelse i henhold til § 7, stk. 1, nr. 1, og § 10, stk. 1, nr. 1, 2 og 5, i bekendtgørelse nr. 1721 af 30. november 2020 om Fødevarestyrelsens opgaver og beføjelser:

*Anvendelsesområde og definitioner*

**§ 1.** Bekendtgørelsen finder anvendelse på overvågning, forebyggelse og bekæmpelse af COVID-19 i pelsdyr.

*Stk. 2.* Bekendtgørelsen finder ikke anvendelse på hold af fem eller færre pelsdyr, hold af selskabsdyr samt hold af dyr i afgrænsede virksomheder.

**§ 2.** I denne bekendtgørelse forstås ved:

1. Afgrænset virksomhed: En permanent geografisk afgrænset virksomhed, der er oprettet på frivillig basis og godkendt med hensyn til flytninger, hvor dyrene
2. opdrættes eller avles med henblik på udstillinger, uddannelse, bevaring af arter eller forskning,
3. holdes afgrænset og adskilt fra de omkringliggende omgivelser, og
4. er omfattet af dyresundhedsovervågning og biosikringsforanstaltninger.
5. Besætning: Pelsdyr eller avlsmateriale på en virksomhed, jf. nr. 9, hvor pelsdyret eller pelsdyrene eller avlsmaterialet tilhører samme operatør og dyreart og anvendes til samme formål.
6. Besætningsområde: De arealer og rum, som benyttes i den daglige drift og pasning af besætningen.
7. Operatør: Enhver fysisk eller juridisk person, som er ansvarlig for dyr eller produkter, herunder for et begrænset tidsrum, bortset fra personer, der holder selskabsdyr, og dyrlæger.
8. COVID-19: Infektion med SARS-CoV-2.
9. Pelsdyr: Mink (Neogale vison) og alle andre dyr tilhørende arter af Mustelidae-familien, f.eks. ildere og fritter.
10. Produkter:
    1. Avlsmateriale.
    2. Animalske produkter.
    3. Animalske biprodukter og afledte produkter.
11. Selskabsdyr: Som defineret i bilag 1 til Europa-Parlamentets og Rådets Forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«), og som holdes i privat ikkekommercielt øjemed.
12. Virksomhed: Lokalitet eller sted, hvor der midlertidigt eller permanent holdes dyr eller opbevares avlsmateriale, bortset fra:
    1. Husstande, hvor der holdes selskabsdyr.
    2. Dyrlægepraksisser eller -klinikker.

*Overvågning*

**§ 3.** Fra hver virksomhed, som ikke er under mistanke for eller smittet med COVID-19, jf. §§ 10 eller 11, udtager og indsender operatøren hver tredje måned svælgsvaberprøver fra 5 pelsdyr, som er selvdøde eller aflivet som følge af sygdom, og som ikke tidligere er undersøgt for COVID-19.

*Stk. 2.* Operatøren udtager og indsender svælgsvaberprøver fra 15 pelsdyr maksimalt 10 dage forud for aflivning med henblik på pelsning, således at det sikres, at prøvesvaret er modtaget inden kroppene flyttes til pelseri.

*Stk. 3,* Materiale, jf. stk. 1 og stk. 2 skal indsendes til et af Fødevarestyrelsen officielt udpeget laboratorium og analyseres for SARS-CoV-2.

*Stk. 4.* Operatøren sikrer, at resultaterne af undersøgelserne i stk. 1 og 2 videregives til Fødevarestyrelsen.

**§ 4.** Prøver udtaget eller påbudt udtaget af en myndighed under Ministeriet for Fødevarer, Landbrug og Fiskeri med henblik på bestemte undersøgelser kan blive undersøgt for SARS-CoV-2.

*COVID-19 smittebeskyttelsesplan*

**§ 5.** Operatøren sikrer, at der udarbejdes en COVID-19 smittebeskyttelsesplan for virksomheden, som har til formål at forebygge og modvirke smittespredning til og fra virksomheden.

*Stk. 2.* COVID-19 smittebeskyttelsesplanen skal mindst omfatte de punkter, der er anført i bilag 1, afsnit I.

*Stk. 3.* Operatøren opbevarer den til enhver tid gældende COVID-19 smittebeskyttelsesplan.

*Stk. 4.* Fødevarestyrelsen kan til enhver tid kræve COVID-19 smittebeskyttelsesplanen forevist og udleveret af operatøren.

**§ 6.** Operatøren sikrer, at personer, der arbejder på virksomheden, gennemgår hygiejnekursus om hygiejnetiltag og anvendelse af personlige værnemidler, som afholdes af Fødevarestyrelsen.

**§ 7.** Operatøren sikrer overholdelse af COVID-19 smittebeskyttelsesplanen, herunder at ansatte og alle øvrige personer som kommer i besætningsområdet, overholder COVID-19 smittebeskyttelsesplanen.

*Anmeldepligt*

**§ 8.** Operatøren skal straks kontakte en dyrlæge ved mistanke om, at en besætning er smittet med COVID-19.

*Stk. 2.* Der er mistanke om COVID-19, når der i en besætning er øget dødelighed, eller hvis der hos flere pelsdyr optræder symptomer foreneligt med smitte med COVID-19, herunder

1. stødende eller pustende vejrtrækning,
2. vejrtrækning med åben mund,
3. vandigt flåd fra snuden,
4. forøget dødelighed,
5. øjenflåd,
6. nedstemthed, eller
7. sløvhed.

**§ 9.** Modtager en dyrlæge anmeldelse, eller får en dyrlæge i øvrigt i forbindelse med sit arbejde mistanke om forekomst af COVID-19 hos et pelsdyr, skal dyrlægen straks underrette Fødevarestyrelsen.

*Mistanke eller konstateret smitte*

**§ 10.** Fødevarestyrelsen anser en virksomhed som mistænkt for at være smittet med COVID-19, hvis

1. der blandt pelsdyr i virksomheden er øget dødelighed,
2. der er symptomer på COVID-19 hos dyrene i virksomheden, jf. § 8,
3. der opstår mistanke om COVID-19 hos dyrene i virksomheden, jf. § 9, eller
4. der påvises SARS-CoV-2 i prøver udtaget, jf. § 3, stk. 1 eller 2 eller § 16, stk. 1.

*Stk. 2.* Fødevarestyrelsen forestår hurtigst muligt udtagning og indsendelse af 15 svælgsvaberprøver fra nyligt døde, syge og raske pelsdyr til undersøgelse for SARS-CoV-2 fra virksomheder, der er mistænkt for at være smittet med COVID-19, med henblik på at få af- eller bekræftet mistanken.

**§ 11.** En virksomhed anses for at være smittet med COVID-19, når der i én eller flere prøver, udtaget af Fødevarestyrelsen fra pelsdyr i virksomheden, er påvist SARS-CoV-2.

*Offentligt tilsyn ved mistanke eller smitte*

**§ 12.** Fødevarestyrelsen sætter en virksomhed, der er mistænkt for eller smittet med COVID-19, jf. §§ 9 og 10, under offentligt tilsyn.

*Stk. 2.* Det offentlige tilsyn kan bl.a. omfatte, at

1. virksomheden ikke må til- eller fraføres levende pelsdyr,
2. operatøren skal oplyse Fødevarestyrelsen om alle forhold, der har betydning for afklaring af mulige smitteveje,
3. operatøren er forpligtet til at underrette alle, der kommer i besætningsområdet, om det offentlige tilsyn,
4. pelsdyr fra virksomheden må ikke pelses,
5. selvdøde eller aflivede pelsdyr samt pels og kroppe af dyr, der er pelset i virksomheden, skal håndteres efter anvisning fra Fødevarestyrelsen,
6. døde pelsdyr og dele af døde pelsdyr skal fraføres virksomheden efter anvisning fra Fødevarestyrelsen,
7. foder skal håndteres efter anvisning fra Fødevarestyrelsen,
8. husdyrgødning skal håndteres efter anvisning fra Fødevarestyrelsen,
9. maskiner og materiel, herunder bure, redekasser, haller, transportkasser, udstillingsfælder, æde- og drikkekar og andre genstande skal rengøres og desinficeres efter Fødevarestyrelsens anvisning, inden de fjernes fra virksomheden, og
10. hegn og indretninger, der skal forhindre, at pelsdyr undslipper, gennemgås med henblik på at sikre, at de er i god og funktionel stand.

**§ 13.** Fødevarestyrelsen kan sætte virksomheder, som har haft kontakt til mistænkte eller smittede besætninger på andre virksomheder, under offentligt tilsyn, jf. § 12.

*Stk. 2.* Fødevarestyrelsen kan udtage materiale til undersøgelse for SARS-CoV-2 fra virksomheder, der har haft kontakt til smittede virksomheder.

*Ophævelse af offentligt tilsyn*

**§ 14.** Fødevarestyrelsen ophæver det offentlige tilsyn som følge af mistanke om smitte med COVID-19, hvis prøver udtaget i overensstemmelse med § 10, stk. 2, er negative for SARS-CoV-2.  
 *Stk. 2.* Fødevarestyrelsen ophæver det offentlige tilsyn som følge af mistanke om smitte med COVID-19 i henhold til § 13, stk. 1, når Fødevarestyrelsen har konstateret, at kontakten ikke har udgjort nogen smitterisiko.

**§ 15.** Fødevarestyrelsen ophæver det offentlige tilsyn som følge af smitte med COVID-19, når

1. der er gået tre uger efter, at virksomheden er konstateret smittet,
2. operatøren kan fremvise en erklæring fra en dyrlæge om, at der ikke er kliniske symptomer på COVID-19 hos pelsdyrene, og
3. der i to på hinanden følgende uger ikke er påvist SARS-CoV-2 i 15 svælgsvaberprøver udtaget af Fødevarestyrelsen fra pelsdyr i virksomheden.

*Stk. 2.* Fødevarestyrelsen ophæver endvidere det offentlige tilsyn som følge af smitte med COVID-19, når

1. dyrene er aflivet og bortskaffet, og
2. rengøring og desinfektion af virksomheden er godkendt af Fødevarestyrelsen.

*Test ved indførsel af pelsdyr*

**§ 16.** Operatøren sikrer, at der ved indførsel eller import af pelsdyr til Danmark udtages 60 svælgsvaberprøver fra dyrene ved ankomst til modtagerbesætningen, og at prøverne indsendes til det nationale referencelaboratorium eller et laboratorium, der er officielt udpeget af den kompetente myndighed til at foretage analyser for SARS-CoV-2.

*Stk. 2.* Operatøren sikrer, at resultaterne af undersøgelserne i stk. 1 videregives til Fødevarestyrelsen.

*Afhentning af døde pelsdyr*

**§ 17.** Operatøren sikrer, at afhentning af døde pelsdyr til pelsning eller bortskaffelse sker uden for besætningsområdet.

*Afholdelse af udgifter*

**§ 18.** Fødevarestyrelsen afholder udgifterne til udtagelse, indsendelse og undersøgelse af de i § 10, stk. 2, og § 13, stk. 2, nævnte prøver.   
 *Stk. 2.* Alle andre udgifter end de i stk. 1 nævnte er Fødevarestyrelsen uvedkommende.

*Straf*

**§ 19.** Med bøde straffes den, der

1. overtræder §§ 3, 5-9 og §§ 16-17 eller
2. ikke overholder foranstaltninger givet efter § 12 og § 13, stk. 1.

*Stk. 2.* Straffen kan stige til fængsel i indtil 2 år, hvis den ved handlingen eller undladelsen skete overtrædelse er begået med forsæt eller grov uagtsomhed, og der ved overtrædelsen er

1. forvoldt skade på menneskers eller dyrs sundhed eller fremkaldt fare herfor, eller
2. opnået eller tilsigtet opnået en økonomisk fordel for den pågældende selv eller andre, herunder ved besparelser.

*Stk. 3.* Der kan pålægges selskaber m.v. (juridiske personer) strafansvar efter reglerne i straffelovens 5. kapitel.

*Ikrafttræden*

**§ 20.** Bekendtgørelsen træder i kraft den 1. oktober 2023.

*Stk. 2.* Bekendtgørelse nr. 377 af 4. april 2023 om COVID-19 hos pelsdyr ophæves.

**Bilag 1**

**COVID-19 smittebeskyttelsesplan**

Operatøren udarbejder på baggrund af de konkrete forhold i virksomheden en COVID-19 smittebeskyttelsesplan for virksomheden.

**I.** **Obligatoriske elementer i smittebeskyttelsesplanen, jf. § 5, stk. 2.**

I COVID-19 smittebeskyttelsesplanen skal der udarbejdes en procedure for følgende elementer:

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | |  | Begrænsning af personkredsen, som fast eller lejlighedsvis kommer i virksomheden, mest mulig.  Besøgende uden relevans for minkproduktionen skal undgås.  Fortegnelse over ikke-ansatte personer, der kommer i virksomheden, herunder evt. besøgende (”besøgslister”). | |  | Hvorledes det sikres, at personer, der kommer i virksomheden, ikke har symptomer på eller er smittet med COVID-19. | |  | Håndvask med sæbe, tørring med engangspapir-håndklæde efterfulgt af hånddesinfektion, som minimum ved indgang og udgang fra virksomheden. | |  | Tøjskifte til og fra virksomheden, herunder en beskrivelse af, hvordan det sikres, at tøj anvendt uden for virksomheden, ikke kommer i kontakt med tøj, der har været anvendt i virksomheden. | |  | Vask af tøj, der har været anvendt i virksomheden, skal foretages ved mindst 60°C på en måde, så støv og virus fra tøjet ikke spredes til omgivelserne. | |  | Fodtøjsskift eller vask og desinfektion af fodtøj, herunder en beskrivelse af, hvordan det sikres, at fodtøj anvendt i virksomheden, ikke kommer i kontakt med fodtøj, der har været anvendt uden for virksomheden. | |  | Bad med sæbe for alle, og at badet foretages ved udgangen af virksomheden som det sidste inden afslutningen af arbejdsdagen. | |  | Brug af kirurgisk maske og ansigtsvisir/beskyttelsesbrille i virksomheden\* ved håndtering af pelsdyr.  \*FFP3-maske og tætsiddende beskyttelsesbriller skal anvendes, hvis der er mistanke om eller konstateret smitte i virksomheden. | |  | Grundig rengøring og desinfektion af udstyr, der deles mellem flere virksomheder med pelsdyr, inden det flyttes til en anden virksomhed.  At genstande som f.eks. mobiltelefoner, værktøj o.l. som udgangspunkt ikke bringes med ind i virksomheden. Hvis der medbringes genstande, skal disse desinficeres før og efter adgang til virksomheden. Mobiltelefoner kan anbringes i klar plastpose, som er tæt lukket under ophold i virksomheden. | |  | Fortegnelse over indsamlede døde pelsdyr, f.eks. registreret som antal døde avlshanner, avlstæver, og hvalpe fordelt på hanner og hunner, pr. dag med evt. bemærkninger og andre observationer (f.eks. ændring i foderindtag, opførsel, symptomer), som kan forklare dødsfaldene. | |  | Hunde og katte, som færdes i virksomheden, holdes inden for dette område.  Dyr, der holdes i hjemmet (familiedyr), ikke har adgang til virksomheden. | |

**II.** **Anbefalede elementer i smittebeskyttelsesplanen.**

For at mindske risikoen for overførsel af smitte fra personer, der arbejder i virksomheden, anbefales det, at operatøren i smittebeskyttelsesplanen indarbejder følgende elementer:

|  |  |  |  |  |
| --- | --- | --- | --- | --- |
| |  |  | | --- | --- | |  | Retningslinjer for test af personer, der arbejder i virksomheden, jf. Statens Serum Instituts retningslinjer som kan findes på Statens Serum Instituts hjemmeside (www.covid.ssi.dk) | |  | Retningslinjer for at personer, der har været i en rask, mistænkt eller smittet virksomhed med pelsdyr eller på et pelseri, ikke gives adgang til virksomheden inden for de første 24 timer, efter kontakten ophørte. | |

Officielle noter

[1)](https://www.retsinformation.dk/eli/lta/2023/2" \l "Henvisning_id6a60966c-b07d-469c-ae6e-1d4cf3acd6e6) I bekendtgørelsen er der medtaget visse bestemmelser fra Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (“dyresundhedsloven”), EU-Tidende 2016, nr. L 84, side 1. Ifølge artikel 288 i EUF-Traktaten gælder en forordning umiddelbart i hver medlemsstat. Gengivelse af disse bestemmelser i bekendtgørelsen er således udelukkende begrundet i praktiske hensyn og berører ikke den nævnte forordnings umiddelbare gyldighed i Danmark. Bekendtgørelsen indeholder bestemmelser, der som udkast har været notificeret i overensstemmelse med Europa-Parlamentets og Rådets direktiv 2015/1535/EU om en informationsprocedure med hensyn til tekniske forskrifter samt forskrifter for informationssamfundets tjenester (kodifikation) (informationsproceduredirektivet).